ماہ رجب میں حضور ﷺ نے حضرت عبد اللہؓ بن جحش آپﷺ کے پھوپی زاد بھائی اور ام المومنین حضرت زینبؓ کے بھائی کی امارت میں ایک گشتی دستہ روانہ فرمایا ، اسلام قبول کرنے سے قبل حضرت عبد اللہؓ کا نام مربع تھا جسے حضور ﷺ نے بدل کر عبد اللہ رکھا ، دار ارقم میں جانے سے پہلے مسلمان ہوئے حضور ﷺ نے اس دستہ کی امارت حضرت عبد اللہؓ کو عطا کی اور انھیں امیر المومنین کا خطاب بھی عطا فرمایا ، اس دستہ میں مجاہدین کی تعداد( 12 )اور بہ اختلاف روایت ( 8 ) بتلائی گئی ہے ، اس کا مقصد قریش کی نقل و حرکت معلوم کرنا تھا ، آپﷺ نے حضرت عبدﷲؓ بن جحش کو ایک تحریر بند لفافہ میں دے کر فرمایا کہ دو دن کے سفر کے بعد اسے کھولنااور جہاں جانے کا حکم ہے وہاں جانا ، دو دن کے بعد عبدﷲؓ بن جحش نے تحریر کھول کر دیکھی تو اس میں لکھا تھا کہ جب نخلہ جو طائف اور مکہ کے درمیان ہے پہنچ جاؤ تو قریش کے قافلہ کا انتظار کرو اور کسی ساتھی کو چلنے پر مجبور نہ کرو ، جو چلنا چاہے اسے ساتھ لو اور جو واپس جانا چاہے اسے واپس کر دو ، حسب ہدایت یہ لوگ مقام نخلہ پہنچے ، یہ مقام مدینہ سے کافی دور اور نہایت پرخطر تھاکیونکہ جس نخلستان میں ان کو اترنے کا حکم تھا وہ ابن عامر کا باغ تھا اور مکہ کے قریب تھا ، تو وہا ں کفار قریش کا قافلہ ملا جو تجارتی سامان لے کر آرہا تھا ، اس میں عمرو بن الحضرمی ، عثمان بن عبدﷲ بن مغیرہ مخزومی ، اس کا بھائی نوفل بن عبد ﷲ اور حکیم بن کیسان جیسے ذمہ دار لوگ تھے ، ابن ہشام کے مطابق رجب کا آخری دن تھا ، مسلمانوں نے آپس میں مشورہ کیا کہ آج اگر کفار کو چھوڑ دیا گیا تو یہ لوگ حرم میں داخل ہو جائیں گے اور اگر روکا گیا تو لڑائی کا اندیشہ ہے جو اس ماہ حرام میں منع ہے ، کسی نے کہا کہ رجب ختم ہو چکا ہے اور شعبان شروع ہو گیا ہے ، بالآخر سب کا اتفاق اس پر ہوا جس کو قتل کرسکو کرو اور اسباب تجارت پر قبضہ کرلو ، حضرت واقدؓ بن عبد اللہ تمیمی نے ایک تیر عمرو بن الحضرمی کو مارا جس سے وہ مارا گیا ، یہ اسلام کی طرف سے پہلا قتل تھا ، مسلمانوں نے دو افراد عثمان بن عبد اللہ اور حکم بن کسیان کو گرفتار کر لیا اور مال تجارت پر بھی قبضہ کر لیا ، حضرت عبد اللہؓ بن جحش نے مال غنیمت کے پانچ حصے کیے اور پانچواں حصہ آنحضرت ﷺ کے لیے رکھ کر باقی سب مجاہدین میں برابر ، برابر تقسیم کر دیا ، یہ ان کا اجتہاد تھا اس لیے کہ مال غنیمت کے بارے میں ابھی تک احکام نازل نہیں ہوئے تھے ۔
Entity: مسلمان — Type: /religion